Alberton-ongeluk: Trokbestuurder soek borgtog‘n Foto van die toneel. Foto: Ridz @ridz801/Twitter Isaac Wade Maruding, die vragmotorbestuurder wat glo verlede Dinsdag se noodlottige kettingbotsing op die N12 in Alberton, Johannesburg veroorsaak het, gaan na verwagting Woensdag in die Palmridge-landdroshof aansoek doen om borgtog. Maruding is op 15 Oktober in Potchefstroom in hegtenis geneem nadat hy op 14 Oktober tydens spitsverkeer in 47 voertuie ingeploeg het. Die botsing het vier mense se lewens geëis en 16 mense beseer. Hy staan tereg op vier aanklagte van strafbare manslag en ŉ aanklag van roekelose of nalatige bestuur. Maruding is al voorheen aan strafbare manslag sowel as roekelose of nalatige bestuur skuldig bevind vir twee voorvalle wat in Viljoenskroon in die Vrystaat plaasgevind het. Hy is in 1996 in hegtenis geneem vir roekelose of nalatige bestuur. Hy is ŉ jaar later tot 18 maande tronkstraf gevonnis, wat vir vier jaar opgeskort is. In 1999 is hy in hegtenis geneem en skuldig bevind aan strafbare manslag. Sy skuldigbevinding het veroorsaak dat sy opgeskorte vonnis herroep word, en hy het daarna 18 maande agter tralies deurgebring. Lees alles oor die Alberton-ongeluk hier.